TOPฟันกำไรไตรมาส3กว่า2.3พันล้าน
TOP ฟันกำไรไตรมาส 3 กว่า 2.3 พันล้านบาท หลังเศรษฐกิจโลกฟื้นตัวต่อเนื่อง
9 พ.ย. 2553

TOP ฟันกำไรไตรมาส 3 กว่า 2.3 พันล้านบาท หลังเศรษฐกิจโลกฟื้นตัวต่อเนื่อง
บริษัท ไทยออยล์ จำกัด (มหาชน) แจ้งตลาดหลักทรัพย์ฯ ถึงผลการดำเนินงานของบริษัทและบริษัทย่อยในไตรมาส3ว่า บริษัทฯและบริษัทย่อยมีรายได้จากการขายจำนวนเพิ่มขึ้นมาอยู่ที่ 79,041 ล้านบาท มี EBITDA จำนวน 3,995 ล้านบาทและกำไรสุทธิ 2,323 ล้านบาท หรือ 1.14 บาทต่อหุ้น สำหรับงวด 9 เดือนแรกของปี 2553 เครือไทยออยล์มีรายได้จากการขายและ EBITDA จำนวน 237,146 ล้านบาทและ 10,790 ล้านบาท ตามลำดับ และมีกำไรสุทธิ 5,403 ล้านบาท คิดเป็นกำไรต่อหุ้น 2.65 บาท
ไทยออยล์ ระบุว่า ในไตรมาส 3 ปี 2553 เนื่องจากเศรษฐกิจโลกฟื้นตัวอย่างต่อเนื่องส่งผลให้มีความต้องการใช้น้ำมันและน้ำมันหล่อลื่นพื้นฐานรวมถึงยางมะตอยที่เพิ่มขึ้นเมื่อเทียบกับไตรมาสเดียวกันของปีก่อนส่งผลให้ส่วนต่างราคาน้ำมันสำเร็จรูปเทียบราคาน้ำมันดิบและส่วนต่างราคาน้ำมันหล่อลื่นพื้นฐานเทียบวัตถุดิบต่างปรับตัวดีขึ้นในขณะที่ตลาดอะโรเมติกส์ยังคงได้รับแรงกดดันจากภาวะอุปทานล้นตลาดต่อเนื่องจากไตรมาสก่อนและจากต้นทุนวัตถุดิบซึ่งอ้างอิงราคาน้ำมันเบนซิน (ULG95) ปรับตัวเพิ่มขึ้นตามราคาน้ำมันดิบในตลาดโลกทำให้ส่วนต่างระหว่างราคาผลิตภัณฑ์อะโรเมติกส์และวัตถุดิบปรับตัวลดลง
ณ วันที่ 30 กันยายน 2553 บริษัทฯ และบริษัทย่อยมีสินทรัพย์รวมทั้งสิ้น 139,817 ล้านบาท เพิ่มขึ้นจากสิ้นปีก่อน 2,072 ล้านบาท จากสินทรัพย์หมุนเวียนเพิ่มขึ้นแต่สินค้าคงเหลือลดลง นอกจากนี้บริษัทฯ และบริษัทย่อยมีหนี้เงินกู้ระยะยาว 42,519 ล้านบาท เพิ่มขึ้น 385 ล้านบาท จากสิ้นปีก่อนโดยบริษัทฯ ได้ออกหุ้นกู้แก่นักลงทุนแบบเฉพาะเจาะจง จำนวน 3,000 ล้านบาท มีอายุ 12 ปีและเงินกู้สกุลเงินบาทจากบริษัทไทยออยล์ เอทานอล จำกัด (TET) จำนวน 565 ล้านบาทซึ่งเป็นเงินกู้ของบริษัท ทรัพย์ทิพย์ จำกัด (ทรัพย์ทิพย์) ซึ่ง TET ได้ร่วมลงทุนในเดือนมิถุนายน2553 ที่ผ่านมา